《八声甘州》
宋代·郑梦协

大江流日夜，客心愁、不禁晚来风。把英雄□气，兴衰馀事，吹散无踪。但有山围故国，依旧夕阳中。直北神州路，几点飞鸿。

欲问周郎赤壁，叹沙沉断戟，烟锁艨艟。听波声如语，空乱荻花丛。甚云间、平安信少，到黄昏、偏映落霞红。莼鲈美，扁舟归去，相伴渔翁。

作者简介：信州玉山人，字新恩，一字南谷。师事赵蕃，与魏了翁、真德秀厚善，讲道最笃，文章极为刘宰所称。官至秘阁修撰。